CELEX: 32009L0160
Language: sk
Date: 2009-12-17 00:00:00
Title: Smernica Komisie 2009/160/EÚ zo 17. decembra 2009 , ktorou sa mení a dopĺňa smernica Rady 91/414/EHS s cieľom zaradiť 2-fenylfenol medzi účinné látky (Text s významom pre EHP)

19.12.2009   
            
            
               SK
            
            
               Úradný vestník Európskej únie
            
            
               L 338/83
            
         
      SMERNICA KOMISIE 2009/160/EÚ
   zo 17. decembra 2009,
   ktorou sa mení a dopĺňa smernica Rady 91/414/EHS s cieľom zaradiť 2-fenylfenol medzi účinné látky
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:
   
               (1)
            
            
               V nariadeniach Komisie (ES) č. 1112/2002 (2) a (ES) č. 2229/2004 (3) sa stanovujú podrobné pravidlá vykonávania štvrtej etapy pracovného programu uvedeného v článku 8 ods. 2 smernice 91/414/EHS a stanovuje sa zoznam účinných látok, ktoré sa majú posúdiť vzhľadom na ich možné zaradenie do prílohy I k smernici 91/414/EHS. Tento zoznam zahŕňa 2-fenylfenol.
            
         
               (2)
            
            
               Účinky 2-fenylfenolu na ľudské zdravie a životné prostredie sa posúdili v súlade s ustanoveniami nariadení (ES) č. 1112/2002 a (ES) č. 2229/2004 na rad použití, ktoré navrhol oznamovateľ. Týmito nariadeniami sa takisto určujú spravodajské členské štáty, ktoré musia v súlade s článkom 22 nariadenia (ES) č. 2229/2004 predložiť príslušné hodnotiace správy a odporúčania Európskemu úradu pre bezpečnosť potravín (EFSA). Pokiaľ ide o 2-fenylfenol, spravodajským členským štátom bolo Španielsko a všetky príslušné informácie boli predložené 11. februára 2008.
            
         
               (3)
            
            
               Hodnotiaca správa bola podrobená partnerskému preskúmaniu členskými štátmi a EFSA a bola predložená Komisii 19. decembra 2008 vo forme vedeckej správy EFSA týkajúcej sa 2-fenylfenolu (4). Túto správu preskúmali členské štáty a Komisia v rámci Stáleho výboru pre potravinový reťazec a zdravie zvierat a správa bola finalizovaná 27. novembra 2009 vo forme revíznej správy Komisie pre 2-fenylfenol.
            
         
               (4)
            
            
               Z rôznych hodnotení vyplynulo, že možno očakávať, že prípravky na ochranu rastlín s obsahom 2-fenylfenolu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS najmä vzhľadom na použitie, ktoré sa preskúmalo a podrobne opísalo v revíznej správe Komisie. Preto je vhodné zaradiť 2-fenylfenol do prílohy I, aby sa zabezpečilo, že vo všetkých členských štátoch sa povolenia týkajúce sa prípravkov na ochranu rastlín, ktoré obsahujú túto účinnú látku, môžu udeľovať v súlade s ustanoveniami uvedenej smernice.
            
         
               (5)
            
            
               Bez toho, aby bol dotknutý tento záver, je vhodné získať ďalšie informácie o určitých špecifických bodoch. V článku 6 ods. 1 smernice 91/414/EHS sa stanovuje, že zaradenie látky do prílohy I môže podliehať určitým podmienkam. Preto je vhodné, aby sa od oznamovateľa vyžiadali ďalšie informácie týkajúce sa možnej depigmentácie pokožky pracovníkov a spotrebiteľov vzhľadom na možné vystavenie metabolitu 2-fenylhydrochinónu (PHQ) na kôre citrusov. Okrem toho by oznamovateľ mal predložiť ďalšie informácie na potvrdenie toho, že pomocou použitej analytickej metódy sa správne kvantifikujú rezíduá 2-fenylfenolu, PHQ a ich konjugátov.
            
         
               (6)
            
            
               Pred zaradením účinnej látky do prílohy I by sa mala poskytnúť primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z tohto zaradenia. Keďže platnosť povolení na prípravky na ochranu rastlín obsahujúcich 2-fenylfenol udelených v súlade s článkom 8 ods. 2 prvým pododsekom smernice 91/414/EHS sa skončí najneskôr 31. decembra 2009, táto smernica by mala nadobudnúť účinnosť najneskôr 1. januára 2010 s cieľom predísť právnemu vákuu v súvislosti s takýmito prípravkami na ochranu rastlín.
            
         
               (7)
            
            
               Do stanovenia maximálnych hladín rezíduí v súlade s nariadením Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (5) sa na 2-fenylfenol naďalej uplatňuje smernica Európskeho parlamentu a Rady 95/2/ES z 20. februára 1995 o prídavných potravinárskych látkach iných ako farbivá a sladidlá (6). V záujme jednoznačnosti a s cieľom predísť prekrývaniu je preto nevyhnutné stanoviť dátum platnosti tejto smernice, tak aby mohol byť pre platnosť maximálnych hladín rezíduí prijatých v súvislosti s 2-fenylfenolom podľa nariadenia (ES) č. 396/2005 stanovený rovnaký dátum.
            
         
               (8)
            
            
               Bez toho, aby boli dotknuté povinnosti stanovené v smernici 91/414/EHS v dôsledku zaradenia účinnej látky do prílohy I, mala by sa po zaradení poskytnúť členským štátom primeraná lehota na preskúmanie existujúcich povolení týkajúcich sa prípravkov na ochranu rastlín s obsahom 2-fenylfenolu, aby sa zabezpečilo splnenie požiadaviek stanovených v smernici 91/414/EHS, najmä v jej článku 13, a príslušných podmienok stanovených v prílohe I. Členské štáty by mali v prípade potreby zmeniť, nahradiť alebo zrušiť existujúce povolenia v súlade s ustanoveniami smernice 91/414/EHS. Odchylne od uvedenej lehoty by sa mala poskytnúť dlhšia lehota na predloženie a posúdenie úplnej dokumentácie podľa prílohy III pre každý prípravok na ochranu rastlín na každé plánované použitie v súlade s jednotnými zásadami stanovenými v smernici 91/414/EHS.
            
         
               (9)
            
            
               Zo skúseností s predchádzajúcimi zaradeniami účinných látok posudzovaných v rámci nariadenia Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 ods. 2 smernice Rady 91/414/EHS o umiestnení prípravkov na ochranu rastlín na trh (7), do prílohy I k smernici 91/414/EHS vyplýva, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia preukáže prístup k dokumentácii spĺňajúcej požiadavky prílohy II k uvedenej smernici. Týmto objasnením sa však nestanovujú žiadne nové povinnosti pre členské štáty alebo držiteľov povolení v porovnaní so smernicami, ktoré sa doteraz prijali a ktorými sa mení a dopĺňa príloha I.
            
         
               (10)
            
            
               Preto je vhodné smernicu 91/414/EHS zodpovedajúcim spôsobom zmeniť a doplniť.
            
         
               (11)
            
            
               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TÚTO SMERNICU:
   Článok 1
   Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
   Článok 2
   Členské štáty prijmú a najneskôr do 31. decembra 2010 uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia uplatňujú od 1. januára 2011.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze určia členské štáty.
   Článok 3
   1.   V súlade so smernicou 91/414/EHS členské štáty v prípade potreby zmenia a doplnia alebo zrušia existujúce povolenia na prípravky na ochranu rastlín s obsahom 2-fenylfenolu ako účinnej látky do 31. decembra 2010.
   Do uvedeného dátumu overia najmä to, či sú splnené podmienky prílohy I k uvedenej smernici týkajúce sa 2-fenylfenolu s výnimkou tých, ktoré sú stanovené v časti B položky týkajúcej sa uvedenej účinnej látky, a či držitelia povolenia majú dokumentáciu spĺňajúcu požiadavky prílohy II k uvedenej smernici alebo k nej majú prístup v súlade s podmienkami článku 13 uvedenej smernice.
   2.   Odchylne od odseku 1 členské štáty opätovne zhodnotia najneskôr do 31. decembra 2009 každý povolený prípravok na ochranu rastlín s obsahom 2-fenylfenolu ako jedinej účinnej látky alebo jednej z viacerých účinných látok, z ktorých všetky sú uvedené v prílohe I k smernici 91/414/EHS, v súlade s jednotnými zásadami stanovenými v prílohe VI k smernici 91/414/EHS, na základe dokumentácie spĺňajúcej požiadavky prílohy III k uvedenej smernici a s prihliadnutím na časť B položky v prílohe I k uvedenej smernici týkajúcej sa 2-fenylfenolu. Na základe uvedeného hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po tomto určení členské štáty postupujú takto:
   
               a)
            
            
               v prípade prípravku s obsahom 2-fenylfenolu ako jedinej účinnej látky v prípade potreby zmenia a doplnia alebo zrušia povolenie najneskôr do 31. decembra 2014 alebo
            
         
               b)
            
            
               v prípade prípravku s obsahom 2-fenylfenolu ako jednej z viacerých účinných látok v prípade potreby zmenia, doplnia alebo zrušia povolenie najneskôr do 31. decembra 2014 alebo do neskoršieho dátumu určeného na takúto zmenu, doplnenie alebo zrušenie v príslušnej smernici alebo smerniciach, ktoré dopĺňajú príslušnú látku alebo látky do prílohy I k smernici 91/414/EHS.
            
         Článok 4
   Táto smernica nadobúda účinnosť 1. januára 2010.
   Článok 5
   Táto smernica je určená členským štátom.
   
      V Bruseli 17. decembra 2009
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. ES L 168, 27.6.2002, s. 14.
   
      (3)  Ú. v. EÚ L 379, 24.12.2004, s. 13.
   
      (4)  Vedecká správa EFSA (2008) 217. Záver partnerského preskúmania účinnej látky 2-fenylfenolu z hľadiska posúdenia rizika pesticídov (finalizovaná 19. decembra 2008).
   
      (5)  Ú. v. EÚ L 70, 16.3.2005, s. 1.
   
      (6)  Ú. v. ES L 61, 18.3.1995, s. 1.
   
      (7)  Ú. v. ES L 366, 15.12.1992, s. 10.
   
      PRÍLOHA
      Na koniec tabuľky v prílohe I k smernici 91/414/EHS sa dopĺňa táto položka:
      
         
                     Číslo
                  
                  
                     Bežný názov, identifikačné čísla
                  
                  
                     Názov IUPAC
                  
                  
                     Čistota (1)
                     
                  
                  
                     Účinnosť od
                  
                  
                     Zaradenie platí do
                  
                  
                     Osobitné ustanovenia
                  
               
                     „305
                  
                  
                     2-fenylfenol (vrátane jeho solí, napr. sodnej soli)
                     č. CAS 90-43-7
                     č. CIPAC 246
                  
                  
                     
                        bifenyl-2-ol
                     
                  
                  
                     ≥ 998 g/kg
                  
                  
                     1. januára 2010
                  
                  
                     31. decembra 2019
                  
                  
                     ČASŤ A
                     Povolené môže byť len použitie ako fungicíd po zbere na interiérové použitie v uzatvorených aplikačných komorách (drenching chambers).
                     ČASŤ B
                     Na implementáciu jednotných zásad prílohy VI sa zohľadnia závery revíznej správy týkajúcej sa 2-fenylfenolu, finalizovanej Stálym výborom pre potravinový reťazec a zdravie zvierat 27. novembra 2009, a najmä jej dodatky I a II.
                     Pri tomto celkovom hodnotení členské štáty musia venovať osobitnú pozornosť vhodným metódam odpadového hospodárstva týkajúcim sa zaobchádzania s odpadovými roztokmi, ktoré zostali po použití, vrátane vody používanej aplikačným systémom (drenching system) na čistenie. Členské štáty, ktoré povolia vypustenie odpadovej vody do kanalizačného systému, zabezpečujú vykonanie posúdenia miestneho rizika.
                     Príslušné členské štáty zabezpečia, aby oznamovateľ predložil Komisii ďalšie informácie týkajúce sa možnej depigmentácie pokožky pracovníkov a spotrebiteľov vzhľadom na možné vystavenie metabolitu 2-fenylhydrochinónu (PHQ) na kôre citrusov.
                     Zabezpečia, aby oznamovateľ poskytol takéto informácie Komisii do 31. decembra 2011.
                     Príslušné členské štáty zabezpečia, aby oznamovateľ predložil Komisii ďalšie informácie na potvrdenie toho, že pomocou použitej analytickej metódy sa správne kvantifikujú rezíduá 2-fenylfenolu, PHQ a ich konjugátov.
                     Zabezpečia, aby oznamovateľ poskytol takéto informácie Komisii do 31. decembra 2011.“
                  
               
      
         (1)  Ďalšie podrobnosti o totožnosti a špecifikácii účinnej látky sú uvedené v revíznej správe.